Kan ikke huske et større medietrykk på en enkeltperson
Ingen kan sette seg inn i den belastningen det har vært for Sindre Finnes. Advokat Thomas Skjelbred dro paralleller til Tønne-saken for 20 år siden.  – Å stå i den offentlige gapestokken som Sindre Finnes har stått i de siste ukene, for ikke å si de to siste to månedene, kan de færreste sette seg inn i.  Det sier advokat Thomas Skjelbred på en pressekonferanse fredag ettermiddag. Her oppsummerte Skjelbred saken etter Økokrims avgjørelse om ikke å åpne etterforskning av aksjehandelen til Sindre Finnes.  Advokaten brukte mye tid på å sette fingeren på den samlende medietrykket han mener Finnes har vært utsatt for.  – Det er kun et fåtall nyhetsartikler som isolert sett jeg mener har vært utenfor det medieetiske. Likevel har det samlede medietrykket mot en enkeltperson, vært større enn jeg kan komme på i en så kort tidsperiode, sier Skjelbred.  Han mener kommunikasjonsformen i dagens medier gir et voldsomt trykk.  – En artikkel blir gjentatt så mange ganger at det samlede medietrykket blir stort. Det skyldes sikkert moderne kommunikasjonsformer, men jeg tror det er viktig å ta innover seg hvordan det er å stå i det, sier han.  Trekker frem Tønne-saken Skjelbred dro paralleller til Tønne-saken under pressekonferansen. Økokrim tok den gang ut tiltale mot tidligere helseminister Tore Tønne 20. desember i 2002. Dagen etter begikk han selvmord.  Skjelbred trakk frem rapporten «3 uker i desember», som var en kritisk gjennomgang av medienes rolle i den såkalte Tønne-saken. Norsk Presseforbund varslet en gjennomgang av pressens dekning. Et uavhengig utvalg leverte rapporten i mai 2003.  – Mange husker denne saken. 131 nyhetsartikler ble publisert om Tønne i VG, Dagbladet, Aftenposten og Dagens Næringsliv i løpet av 18 dager, sier Skjelbred.  – De samme mediene har siden september publisert over 1000 artikler om Sindre Finnes. Tar vi med resten av Medie-Norge er tallet gått over 6000 mediesaker, ifølge Infomedia, sier advokaten.  Han mener dette bør gi noen refleksjoner.  – Når burde det vært nok? Når er samfunnsoppdraget oppfylt? Kunne det ha vært i det øyeblikket man har avdekket kritikkverdige forhold i denne saken. Og kompetente myndigheter igangsatte undersøkelser. Burde man ikke da ventet på utfallet av Økokrims undersøkelser før man fortsatte med spekulasjoner, spør Skjelbred.  – Hvor ble det av uskyldspresumsjonen i medienes dekning? Det avstedkom ønske om å legge ut personopplysninger og detaljer på aksjehandel. En helt uholdbar situasjon å stå i rent rettslig sett, sier Skjelbred.  Han er spent på om mediene vil evaluere det samlede omfanget som i 2003.  – Nå som Sindre Finnes kan begynne å legge denne saken bak seg, håper jeg at mediene er mer entydige i sin videre dekning. Det er ikke grunnlag for å påstå at det har forekommet noe ulovlig eller straffbart ved Sindre Finnes’ aksjehandler. Han kan ikke ha en mistankens slør over seg i evig tid.  – Så nå må saken legges død for Sindre Finnes vedkommende i offentligheten.  E24 svarer: – Dette får stå for hans regning Næringslivsavisen E24 skrev den første saken om Sindre Finnes’ aksjehandel allerede i august. De har produsert en rekke artikler siden den gang.  – Vi har hele veien vært opptatt av å ha en faktabasert og balansert dekning av dette sakskomplekset. Det mener vi har lykkes med, selv om det også her er noe som kunne vært gjort bedre, sier Lars Håkon Grønning, redaktør og adm.dir. i E24.  – Hva synes du om at advokat Skjelbred drar en parallell til Tønne-saken? – Det får stå for hans regning.  – Men han sikter til at det er produsert totalt over 6000 saker av norske medier i noen få måneder. Er ikke det vel massivt? – Jeg har ingen problemer med å forstå at trykket på Sindre Finnes har vært massivt. Dette er en velkjent problemstilling i ulike sakskomplekser. Og det er sunt å ha en debatt. Men når advokat Skjelbred trekker paralleller til Tønne-saken, bruker han et velkjent og sterkt virkemiddel. Jeg er usikker på om det bidrar til en god debatt.  – Kommer dere til å legge saken død nå? – Nei, vi kommer til å fortsette å dekke denne saken. Det er høring på Stortinget allerede tirsdag. Vi ønsker å ettergå relevante journalistiske spor. Dette er en sak med mange sider, men som primært er interessant med utgangspunkt i Erna Solbergs rolle og hennes håndtering av habiliteten. Det er hun som eventuelt søker fornyet tillit hos velgerne og som vi har en plikt til å ettergå, sier Grønning. 
Advokat Thomas Skjelbred mener Sindre Finnes har måttet tåle massivt medietrykk etter aksjehandel.  Skjelbred sammenligner med Tønne-saken fra 2002 der mediestormen også var høyt. Tore Tønne tok sitt eget liv.  E24 vil fortsette å dekke saken for fullt. Næringslivsavisen vil holde fokus på Finnes, Erna Solbergs rolle og hennes håndtering av habilitet.